《重阳》
宋代·喻良能

一年秋节重阳浓，园林上下皆清风。
远山百里削寒玉，平湖十亩磨青铜。
亦好茂树蓊西北，露枝霜叶纷青红。
枝头寂寂少啼鸟，天外隐隐飞征鸿。
弄月基蟠绿净中，东南况有小垂虹。
潭清潦尽境更好，水落石出摹难工。
爱山堂前花作丛，疏疏杨柳瘦毛同。
红蕉碧桂互掩映，芦花蓼穟交蒙茸。
新亭爽垲瞰空阔，赁栏一目连七峰。
烟霏雾霭扫欲尽，但见突兀撑晴空。
携筇更登月山椒，嶙峋怪石高玲珑。
香炉近出陂陁侧，云黄复在南山东。
水声激激来涧曲，飕飕风响生樛松。
菊英萸实篱可采，山肴野蓛盘能供。
作诗颇类台戏马，吹帽未减山名龙。
良辰美景乐心赏，四者偶并今始逢。
明朝不问蝶愁绝，更饮黄花琥珀醲。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。